Шынагъуэншагъэм топсэлъыхь
КъБР-м и Iэтащхьэ КIуэкIуэ Юрий дыгъуасэ иригъэкIуэкIащ Терро-ризмэм пэщIэтынымкIэ Къэбэрдей-Балъкъэрым и комиссэм (АТК) и зэIущIэ.
Ар къыщызэIуихым, КIуэкIуэ Юрий жиIащ Къэбэрдей-Балъкъэрым, Урысейм и нэгъуэщI щIына-лъэ куэдми хуэдэу, Сириемрэ Иракымрэ щызэуауэ къэзыгъэзэжынкIэ хъунухэм я нэIэ трагъэтын зэрыхуейр.
— Нобэ долъагъу щIэпхъаджащIэхэм я зэран дуней псом зэрырагъэкIынум Iэмал къызэрыхуагупсысыр. Шэч хэлъкъым дэ терроризмэм зэпымыууэ Къэбэрдей-Балъкъэрым дызэрыщыпэщIэтым, ауэ иджыри дызэлэжьыпхъэ куэд дыдэ щыIэщ. Псом япэращи, республикэм и хабзэхъумэ IэнатIэхэм я лэжьыгъэр щIагъэхуэбжьэн, терроризм гупсысэм ди щIалэгъуалэр щыхъумэн хуейщ, — пищащ КIуэкIуэ Юрий. — Зыщыдгъэгъупщэ хъунукъым етIанэгъэ ди къэралым хэхыныгъэхэр зэрыщекIуэкIынур къагъэсэбэпу, щIэпхъаджащIэхэм я къарур ди дежкIэ къаунэтIынкIэ зэрыхъунур. А псом щытхъумэн хуейщ ди щIалэгъуалэр. Куэд елъытащ ди лэжьыгъэр зэрызэдгъэуIум. Къыхэгъэщыпхъэщ, иужьрей илъэсхэм республикэр нэхъ мамыру зэрыпсэур, ауэ абыи емылъытауэ, сытми дыхуэхьэзырыпхъэщ, терроризм щIэпхъаджагъэм зыри зэрыщымыхъумам тетщIыхьу. КъБР-м и Правительствэри, Парламентри, жылагъуэ, дин IуэхущIапIэхэри дызэкъуэту мы Iуэхум яужь дитын хуейщ.
КIуэкIуэ Юрий республикэм и район администрацэхэм я Iэтащхьэхэм яжриIащ цIыхухэм я шынагъуэншагъэр къызэгъэпэщыным, щIалэгъуалэр щIэпхъаджагъэм щыхъумэным теухуауэ яхузэ-фIэкI къамыгъэнэну.
Террорым пыщIа Iуэхухэм дихьэха цIыхухэр гъуэгу тэмэмым тешэжыным ехьэлIауэ зэлэжьым тепсэлъыхьащ КъБР-м щIалэгъуалэ политикэр гъэзэщIэнымрэ къэрал IуэхущIапIэхэм экстремизмэм пэщIэтынымкIэ я лэжьыгъэр унэтIынымрэ я IуэхухэмкIэ и министр Къуэшрокъуэ Залым, Бахъсэн къалэ округым и щIыпIэ администрацэм и Iэтащхьэм и къалэнхэр зыгъэзащIэ Къардэн ФатIимэ, Дзэлыкъуэ районым и щIыпIэ администрацэм и Iэтащхьэ Джатэ Руслан сымэ. Абы щызэпкърахащ республикэм и зыгъэпсэхупIэ-хэмрэ гъэсыныпхъэ-энергетикэ IуэхущIапIэхэмрэ щIэпхъаджащIэхэм зэрыщыхъумар.
ЗэIущIэм щыжаIам нэхъ пыухыкIауэ и гугъу щытщI тхыгъэ щхьэхуэ ди газетым и къыкIэлъыкIуэ къыдэкIыгъуэм тетынущ.
Къанщауэ Мэлычыпхъу.
